google/wiki40b huggingface dataset:
Θανάσης Παπαθανασίου (βουλευτής ΕΔΑ)

Σταδιοδρομία

Γεννήθηκε στην Τερπνή των Σερρών το 1912. Καταγόταν από αγροτική οικογένεια και τέλειωσε το εξατάξιο Γυμνάσιο Σερρών. Διέκοψε τις σπουδές του στη Νομική Σχολή του ΑΠΘ για να πάρει μέρος στην Εθνική Αντίσταση. Την ίδια περίοδο εντάχθηκε στο ΕΑΜ και στο ΚΚΕ. Τον Οκτώβριο του 1944 με τον ΕΛΑΣ ως επιτελάρχης της 11ης Μεραρχίας, πήρε μέρος στην απελευθέρωση της Θεσσαλονίκης έπειτα από σφοδρές συγκρούσεις λόγω της παρουσίας ταγματασφαλιτών. Εξαιτίας της αντιστασιακής του δράσης υπέστη διώξεις και εκτοπισμό στον Άγιο Ευστράτιο και στη Μακρόνησο μετά τον εμφύλιο και στη Γυάρο και στη Λέρο κατά την επταετία της χούντας. Στις εκλογές του 1958 εξελέγη βουλευτής Σερρών με την ΕΔΑ. Απεβίωσε τον Ιούνιο του 2005 σε ηλικία 93 ετών. Ήταν παντρεμένος (με την Πελαγία Παπαθανασίου) με παιδιά.
Επαρχία Λεφκόσα

Η Επαρχία Λεφκόσα είναι η γεωγραφική ζώνη Λευκωσίας όπως την ονομάζει η Τουρκική Δημοκρατία της Βόρειας Κύπρου (ΤΔΒΚ) δηλαδή το βόρειο τμήμα της Κυπριακής Δημοκρατίας, το οποίο τελεί υπό τουρκική κατοχή. Πρακτικά οι Επαρχίες της Κύπρου είναι διαφορετικά διαχωρισμένες.
Η ΤΔΒΚ έχει χωρισμένο αυτό το έδαφος σε δύο υποεπαρχίες: την Υποεπαρχία Λεφκόσα και την Υποεπαρχία Ντεγιρμενλίκ. Ο πληθυσμός της ανερχόταν στις 84.776 κατοίκους το 2006. Ο Καϊμακάμης της είναι ο Κεμάλ Ντενίζ Ντανά.
Κέλι Γκέιλ

Πρώιμα χρόνια

Γεννήθηκε και μεγάλωσε στο Γκέτεμποργκ της Σουηδίας. Έζησε επίσης στην Γκάνα και την Αυστραλία. Η μητέρα της, Γκιτά, γεννήθηκε στην Ινδία από όπου και κατάγεται, αλλά σε ηλικία πέντε ετών, υιοθετήθηκε από σουηδική οικογένεια. Ο πατέρας της, Τζεφ, είναι φωτογράφος και πρώην ποδοσφαιριστής από την Αυστραλία. Έχει δύο μικρότερους αδελφούς, τους Σαμ και Τζέιμι.
Ξεκίνησε να ασχολείται με τον αθλητισμό σε μικρή ηλικία, παίζοντας ποδόσφαιρο και τένις από επτά ετών. Φοίτησε στο σχολείο Göteborgs Högre Samskola.
Σε ηλικία 13 ετών, ανακαλύφθηκε από έναν ατζέντη μοντέλων έξω από μια καφετέρια στο Γκέτεμποργκ. Μια από τις πρώτες της δουλειές ως μοντέλο, ήταν για την εταιρεία H&M.

Καριέρα

Η πρώτη της μεγάλη επίδειξη μόδας ήταν με τον οίκο Chanel το 2012.
Το 2013, επιλέχθηκε να περπατήσει για πρώτη φορά στη πασαρέλα της επίδειξης μόδας της Victoria's Secret, στην οποία περπάτησε ξανά τις χρονιές 2014, 2016, 2017 και 2018.
Έχει συνεργαστεί σε διαφημίσεις και καταλόγους των εταιρειών H&M και H-I-G-H. Έχει περπατήσει στις πασαρέλες επιδείξεων μόδας για σχεδιαστές όπως Tommy Hilfiger, Tom Ford, Jean Paul Gaultier και John Galliano.
Έχει φωτογραφηθεί για editorials των περιοδικών Elle, Lucky, Teen Vogue, Vogue India και Vogue Italia, ενώ το Σεπτέμβριο του 2016, πόζαρε στο εξώφυλλο του περιοδικού Playboy.
Έχει συνεργαστεί με τα πρακτορεία μοντέλων Ford Models (Νέα Υόρκη, Παρίσι), Why Not Model Managment (Μιλάνο), Elite Model Managment (Λονδίνο, Βαρκελώνη), Unique Models (Κοπεγχάγη), Modelink (Γκέτεμποργκ) και MP Stockholm (Στοκχόλμη).
Κορνηλία Σαλονίνα

Βιογραφία

Η καταγωγή της είναι άγνωστη. Σύμφωνα με τη νεότερη άποψη, ήταν Ελληνικής καταγωγής, από τη Βιθυνία, που τότε ήταν μέρος της επαρχίας της Βιθυνίας και του Πόντου, στη Μ. Ασία. Πάντως υπάρχει κάποιος σκεπτικισμός σε αυτό. Παντρεύτηκε τον Γαλιηνό δέκα περίπου έτη πριν αυτός ανέλθει στον θρόνο. Όταν ο σύζυγός της έγινε συναυτοκράτορας με τον πατέρα του Βαλεριανό το 253, η κορνηλία Σαλονίνα ονομάστηκε Αυγούστα.
Έγινε η μητέρα τριών τέκνων, τού Βαλεριανού Β΄, του Σαλονίνου και του Μαρινιανού. Το 268 πολιορκήθηκε το Μεδιόλανον και ο Γαλλιηνός απεβίωσε. Δεν γνωρίζουμε τη μετέπειτα ζωή της. Είναι πιθανό να της χαρίστηκε η ζωή ή να εκτελέστηκε μαζί με τα άλλα μέλη της οικογένειάς της, με διαταγές της Συγκλήτου της Ρώμης. 
Το όνομά της αναφέρεται σε νομίσματα με την επιγραφή Cornela Salonina, Publia Licinia Cornelia Salonina ή Salonina Chrysogona από τις ελληνικές λέξεις χρυσός γόνος (απόγονος).
Άντζελα Γκερέκου

Βιογραφία

Σπούδασε αρχιτεκτονική στο Πανεπιστήμιο της Ρώμης και υποκριτική στην Ακαδημία Θεατρικών Σπουδών του Λονδίνου, ενώ εντάχθηκε και μαθήτευσε στην ομάδα του Ιταλού σκηνοθέτη Φεντερίκο Φελλίνι. Έχει ασχοληθεί με τον κινηματογράφο, την τηλεόραση και το θέατρο και έχει συνεργαστεί με πολλούς και σημαντικούς Έλληνες σκηνοθέτες. Πρωταγωνίστησε στην ελληνο-βρετανική παραγωγή «Το κορίτσι της Μάνης», η οποία παρουσιάστηκε στο Φεστιβάλ των Καννών. 
Έχει εργασθεί ως αρχιτέκτονας στο Υ.ΠΕ.ΧΩ.Δ.Ε. σε ειδικά προγράμματα για την ανάπλαση υποβαθμισμένων περιοχών της Αθήνας και έχει εκπονήσει μεγάλο αριθμό αρχιτεκτονικών μελετών για την ευρύτερη περιοχή της Κέρκυρας.
To 1993 παρουσίασε την ελληνική εκπομπή των Παιχνιδιών Χωρίς Σύνορα που προβλήθηκαν απο την ΕΤ1.

Πολιτική

Εξελέγη για πρώτη φορά βουλευτής Κέρκυρας του ΠΑΣΟΚ το 2004 (επανεξελέγη το 2007, το 2009 και τον Ιούνιο 2012), ενώ στις 6 Οκτωβρίου του 2009 τοποθετήθηκε υφυπουργός Πολιτισμού με αρμοδιότητα τον Τουρισμό στην κυβέρνηση του Γιώργου Παπανδρέου. 
Στις 17 Μαΐου 2010 η εφημερίδα Ελευθεροτυπία σε πρωτοσέλιδό της ισχυρίστηκε ότι ο Τόλης Βοσκόπουλος οφείλει εδώ και χρόνια στην ΙΓ' ΔΟΥ Αθηνών περίπου 5,5 εκατομμύρια ευρώ τα οποία δεν έχει καταβάλει, καθώς και ότι έχει να πληρώσει φόρο εισοδήματος από το 1993. Αυτό είχε ως αποτέλεσμα να παραιτηθεί η σύζυγός του Άντζελα Γκερέκου από υφυπουργός Τουρισμού επικαλούμενη λόγους ευθιξίας.
Στις 8 Νοεμβρίου 2012 ο Ευάγγελος Βενιζέλος την διέγραψε από την Κοινοβουλευτική Ομάδα του ΠΑΣΟΚ, στην οποία επανεντάχθηκε στις 20 Φεβρουαρίου 2013.
Στις 8 Ιανουαρίου 2015 ανακοίνωσε την αποδοχή της προτάσεως να προσχωρήσει στο κόμμα της Νέας Δημοκρατίας και την υποψηφιότητά της στην περιφέρεια Κέρκυρας με το ίδιο κόμμα.
Την 1η Αυγούστου 2019, ανέλαβε Πρόεδρος του Ελληνικού Οργανισμού Τουρισμού.

Προσωπική ζωή

Είναι παντρεμένη με τον Τόλη Βοσκόπουλο από τις 2 Αυγούστου 1996, με τον οποίο απέκτησε το 2001 μια κόρη, τη Μαρία.
Ιππόλυτος Β΄ των Έστε

Βιογραφία

Ήταν ο δεύτερος γιος του Αλφόνσου Α΄ δούκα της Φερράρα, της Μόντενα και του Ρέτζο και της δεύτερης συζύγου του Λουκρητίας Βοργία, κόρης του πάπα Αλεξάνδρου ΣΤ΄. Αδέλφια του ήταν ο Έρκολε Β΄ δούκας της Φερράρα, ο Φραγκίσκος μαρκήσιος της Μάσα Λομπάρντα και ο νόθος Αλφόνσος μαρκήσιος του Μοντέκιο.
Εκτός από εγγονός ενός πάπα ήταν και ανιψιός του καρδινάλιου Ιππολύτου Α΄, τον οποίο διαδέχθηκε το 1519 ως αρχιεπίσκοπος του Μιλάνου, αν και ήταν 10 ετών. Αυτό ήταν το πρώτο από τα εκκλησιαστικά αξιώματα που έλαβε, των οποίων τα έσοδα ήταν η πηγή του εισοδήματός του. Απέκτησε τις επισκοπές ή ηγουμενίες των Μποντενό, Σαλίζ, Ζουμιέζ στη Νορμανδία και Λυών, Ναρμπόν, Σεν Μεντάρ στη Σουασόν.
Το 1538 από τον πάπα Παύλο Γ΄ Φαρνέζε έγινε καρδινάλιος διάκονος στο εκκλησιαστικό συμβούλιο (consistorium) της Σάντα Μαρία ιν Ακουίρο. Ιερέας χειροτονήθηκε μόλις το 1564.

Προστάτης των Τεχνών

Του άρεσε η πολυτέλεια και η μεγαλοπρέπεια. Ανακαίνισε το παλάτσο Σαν Φραντσέσκο στη Φερράρα πριν από τη συνάντηση με τη Γαλλική Αυλή. Όταν το 1538 έγινε μέλος του Συμβουλίου των καρδιναλίων ενοικίασε στη Ρώμη το παλάτσο του εξαδέλφου του καρδιναλίου Έρκολε Γκοντζάγκα. Το ανακαίνισε και το είχε ως κατοικία του στη Ρώμη. Ανέθεσε στον μανιεριστή αρχιτέκτονα Πίρρο Λιγκόριο το κτίσιμο της βίλλα ντ' Έστε στο Τίβολι. Για τη διακόσμησή της έλαβε πολλά από τα μάρμαρα και τα αγάλματα από την κοντινή βίλλα του Ρωμαίου Αυτοκράτορα Αδριανού, στερώντας έτσι από το αρχαίο οικοδόμημα την αίγλη του. Επίσης χρηματοδότησε την καριέρα του συνθέτη Παλεστρίνα.

Διπλωμάτης

Το 1538 ήταν ο πρέσβης της Φερράρα στην Αυλή της Γαλλίας και από το 1549, καρδινάλιος-προστάτης της Γαλλίας κατά τη βασιλεία του Ερρίκου Β΄ Βαλουά. Το 1550 ορίστηκε κυβερνήτης της υπό Γαλλικό έλεγχο περιοχής του Τίβολι. Ήταν τόσο δυνατή η σχέση του με την Αυλή της Γαλλίας, που ήταν ο υποψήφιος της Γαλλίας στη Σύσκεψη των καρδιναλίων (Conclave) για την εκλογή νέου πάπα. Όταν τελικά εκλέχθηκε ο Ιούλιος Γ΄, ο Ιππόλυτος Β΄ σχεδόν εγκατέλειψε την εκκλησιαστική πολιτική. Έπειτα από σύντομη ασθένεια απεβίωσε στη Ρώμη το 1572 και τάφηκε στο ναό της Σάντα Μαρία Ματζόρε στο Τίβολι, δίπλα στη βίλλα του.
Διασώθηκε το αρχείο του, μία συλλογή με περισσότερες από 2000 επιστολές και 200 λογιστικά βιβλία, στα Αρχεία της Μόντενα, στην πόλη όπου περιορίστηκαν μετά οι δούκες των Έστε. Το υλικό αυτό έγινε η βάση για το βιβλίο της Μ. Χόλινγκσγουόρθ Το καπέλο του καρδιναλίου: Χρήμα, φιλοδοξία και καθημερινή ζωή στην Αυλή ενός πρίγκιπα των Βοργία.
Αγία Άννα Αχαΐας

Γεωγραφία

Η Αγία Άννα βρίσκεται σε ορεινή θέση, στις ΒΑ. απολήξεις του όρους Παναχαϊκού, σε μέσο σταθμικό υψόμετρο 584 μέτρων. Απέχει από την Πάτρα 60 χλμ. περίπου προς τα ανατολικά.

Δημογραφικά στοιχεία

Η εξέλιξη πληθυσμού της Αγίας Άννας τις τελευταίες δεκαετίες έχει ως εξής: κάτοικοι 253 (1961), 52 (1971), 52 (2001), 17 (2011).

Διοικητικές μεταβολές

Ο οικισμός αναγνωρίστηκε το 1940 και προσαρτήθηκε στην κοινότητα Κουνινάς. Με το ΦΕΚ 224Α της 04/12/1997 αποσπάστηκε από την κοινότητα Κουνινάς και προσαρτήθηκε στο Δήμο Αιγίου ενώ με το ΦΕΚ 87Α της 07/06/2010 αποσπάστηκε από το Δήμο Αιγίου και προσαρτήθηκε στο Δήμο Αιγιαλείας.

Αξιοθέατα

Η Μονή Πεπελενίτσης στα νότια μέσω του χωριού Κουνινά.
Μεχμέτ Αλί Αγκτσά

Βιογραφία

Από μικρός έκανε ληστείες. Πιστεύεται ότι εκπαιδεύτηκε στα όπλα στη Συρία. Το 1979, ο Αγκτσά δολοφόνησε τον εκδότη της εφημερίδας "Milliyet" Αμπντί Ιπεκτσί και φυλακίστηκε (καταδικάστηκε σε ισόβια). Γρήγορα κατάφερε να δραπετεύσει και κατέφυγε στη Βουλγαρία όπου, όπως ισχυρίστηκε ο ίδιος, δωροδοκήθηκε για να δολοφονήσει τον Πάπα Ιωάννη Παύλο Β΄. Υπάρχει η εικασία ότι οι Βούλγαροι είχαν διατάξει τη δολοφονία του Πάπα υπακούοντας σε εντολή της σοβιετικής KGB, επειδή ο Πάπας υποστήριξε την πολωνική οργάνωση "Αλληλεγγύη".
Στις 10 Μαΐου 1981 έφτασε στη Ρώμη και λίγες ημέρες μετά, προέβη στην απόπειρα. Καταδικάστηκε σε ισόβια κάθειρξη στην Ιταλία αλλά του δόθηκε χάρη από τον Πρόεδρο Τσιάμπι το 2000. Το 1983 τον επισκέφθηκε στη φυλακή ο Πάπας. Παραμένει μυστικό τι ειπώθηκε μεταξύ τους σε αυτήν τη συνάντηση, ελέχθη ωστόσο ότι τον συγχώρησε για την πράξη του.
Επέστρεψε στην Τουρκία, όπου φυλακίστηκε για τη δολοφονία του Ιπεκτσί. Το Νοέμβριο του 2004, οι τουρκικές αρχές ανακοίνωσαν ότι ο Αγκτσά αναμένεται να αποφυλακιστεί εντός του 2005. Τελικά αποφυλακίστηκε με αναστολή στις 12 Ιανουαρίου 2006 αλλά το Τουρκικό Ανώτατο Δικαστήριο αναίρεσε την απόφαση και οδηγήθηκε ξανά στην φυλακή στις 20 Ιανουαρίου 2006.
Η οριστική του αποφυλάκιση έγινε στις 18 Ιανουαρίου 2010 και αμέσως μετά οδηγήθηκε σε νοσοκομείο για ιατρικό έλεγχο, ώστε να μην κηρυχθεί ανυπότακτος, καθώς δεν έχει υπηρετήσει την στρατιωτική του θητεία.
Ιόνιο πέλαγος (Αίγυπτος)

Με την ονομασία Ιόνιο Πέλαγος σε κάποια περίοδο στην αρχαιότητα λεγόταν η νοτιοανατολικότερη κόλπωση της Μεσογείου που σχηματίζεται μεταξύ των εκβολών του ποταμού Νείλου και της παραλίας της Γάζας στο μυχό του οποίου βρίσκεται σήμερα η πόλη Αρίς ή κατά τους Άραβες Ελ-Αρίς, λαμβάνοντας εξ αυτής και την ομώνυμη σήμερα ονομασία "Κόλπος Αρίς" που ανήκει στην επικράτεια της Αιγύπτου.
Η κόλπωση αυτή φέρεται υποτυπωμένη στο ΧΕΕ με αριθμό 1501 υπό τον τίτλο "Αλεξάνδρεια μέχρι Χάϊφα" καθώς επίσης και στους χάρτες του Βρετανικού Ναυαρχείου α) με αριθμό 2573 και υπό τον τίτλο "Damietta to El-Arish και β) στον υπ΄ αριθμό 2634 με τίτλο "Ras En Nakura to El-Arish".
Την ονομασία Ιόνιο πέλαγος για την κόλπωση αυτή αναφέρει ο αρχαίος Έλληνας γεωγράφος Διονύσιος ο Περιηγητής το έργο του οποίου "Οικουμένης Περιήγησις" σχολίασε ο Ευστάθιος στο έργο του "Παρέκβασις εις Διονύσιον τον Περιγητήν" τον 12ο αιώνα μ.Χ.
Αρχάγαθος ο Λίβυος

Οικογένεια

Νυμφεύτηκε τη Στρατονίκη της Λιβύης.
Επαρχία Γκουρμπούζ

Η επαρχία Γκουρμπούζ ( περσικά: ولسوالی گربز‎) βρίσκεται στο νότιο τμήμα της Επαρχίας Χοστ στο Αφγανιστάν. Συνορεύει με επαρχία Τάνι προς τα δυτικά, τις επαρχίες Μάντο Ζάγι και Χοστ στα βόρεια και το Πακιστάν στα ανατολικά και νότια. Ο πληθυσμός της επαρχίας είναι 23.200 άτομα σύμφωνα με στατιστικές για το 2006. Η έδρα της επαρχίας είναι το χωριό Σεχαμίρ Καλάι στο βορειοδυτικό τμήμα της περιοχής. Κατοικείται από του Γκουρμπούζ, μια υποφυλή των Ουαζίρ.
Ερμούπολις η μεγάλη

Ιστορία

Η πόλη ήταν η πρωτεύουσα της 15ης νομής ή νομή της Λαγός ή Ερμουπολίτικης νομής στην Επτανομή στην Άνω Αίγυπτο. Η Ερμούπολις βρισκόταν στα σύνορα της Άνω και Κάτω Αιγύπτου και στη δυτική όχθη του Νείλου. Λίγο νότια της πόλης ήταν το κάστρο της Ερμούπολις, σημείο στο οποίο τα σκάφοι του ποταμού πλήρωναν διόδια για την διέλευση τους, Ἑρμοπολιτάνη φυλακή κατά τον Στράβων. Τα σπήλαια του Μπένι Χασάν κοντά στην Αντινοόπολις από την απέναντι όχθη του Νείλου ήταν το κοινό νεκροταφείο των Ερμοπουλιτών, αν και ο ποταμός χώριζε την πόλη από την νεκρόπολη της, όμως η μεγάλη καμπύλη του ποταμού σε αυτό το σημείο ήταν εύκολο για ένα πλοίο με τους νεκρούς να περάσει πάνω από το νερό παρά από τους λόφους. Οι κύριες θεότητες που λατρεύονταν στην Ερμούπολις ήταν ο Ερμής και ο Θωθ. Ο Τυφώνας είχε τη μορφή ιπποπόταμου στο οποίο καθόταν ένα γεράκι που αγωνίζονται με ένα φίδι. Και ο Θωθ τον οποίο οι αρχαίοι Έλληνες ταύτισαν με τον Ερμή.
Η Ερμούπολις παρόλο που γλίτωσε τις καταστροφές κατά των πολέμων της Φαραωνικής και ρωμαϊκής εποχής υπέστη σοβαρές αλλαγές στο πλαίσιο των μουσουλμανων κυβερνώντων, οι οποίοι χρησιμοποίησαν αρχιτεκτονικά μέλη για ασβέστη ή για δομικά υλικά. Ένας επιζών πάπυρος του 3ου αιώνα μ.Χ. δείχνει ότι η αρχαία πόλη είχε πολυώροφα κτίρια με επτά ορόφους.
Η πόλη εξακολουθεί να είναι μία τιμητική επισκοπή της Ρωμαιοκαθολικής Εκκλησίας και της Κοπτικής ορθόδοξης εκκλησίας.
Χαράλαμπος Φραντζής

Βιογραφικά στοιχεία

Ο Χ. Φραντζής γεννήθηκε τον Νοέμβριο του 1928 στην Πρέβεζα. Φοίτησε στο Εθνικό Μετσόβειο Πολυτεχνείο λαμβάνοντας πτυχίο το 1953 όπου και από το 1956 ανέλαβε μηχανικός στην υπηρεσία οικισμού του Υπουργείου Δημοσίων Έργων. Το 1967 μετεκπαιδεύτηκε στη Γαλλία όπου και επιστρέφοντας το 1972, ανέλαβε την επίβλεψη και μελέτη των σημαντικότερων έργων οδοποιίας, γεφυροποιίας και διανοίξεων που έγιναν στη διάρκεια της χούντας. Μετά την μεταπολίτευση, το 1975 αναγορεύτηκε διδάκτωρ της Πολυτεχνικής Σχολής του Πανεπιστημίου Θεσσαλονίκης και το 1977 εξελέγη καθηγητής της συγκοινωνιακής τεχνικής της Πολυτεχνικής Σχολής του Πανεπιστημίου Θράκης.
Το 1973 εκπροσωπώντας την Ελλάδα, έλαβε μέρος στο 7ο Διεθνές Συνέδριο Οδοποιίας στο Μόναχο και από τον επόμενο χρόνο αποτέλεσε μέλος της σχετικής αντιπροσωπείας στον ΟΗΕ, καθώς και στη Σύνοδο Διυπουργικής Επιτροπής Οικονομικής Συνεργασίας το 1976.
Intel Pentium 4

Ο Pentium 4  ήταν ένας μικροεπεξεργαστής έβδομης γενιάς 32-bit ή-και 64-bit από τους τελευταίους με έναν πυρήνα που σχεδίασε, παρήγαγε και παρουσίασε η εταιρεία ημιαγωγών Intel τον Νοέμβριο του 2000. Ήταν σχεδιασμένος κυρίως για προσωπικούς υπολογιστές, και υπολογιστές γραφείου. Αντικατέστησε τον Pentium III, ενώ τον διαδέχθηκε ο Pentium D. Η συχνότητα λειτουργίας ξεκινούσε από τα 1,2 GHz στις πρώτες εκδόσεις και έφτανε στα 3,8 GHz στις τελευταίες.   Ο Pentium 4 ήταν μέλος της οικογένειας επεξεργαστών με τον κωδικό x86 και μετέπειτα της επέκτασης με τον κωδικό x86-64. Ο Pentium 4 σχεδιάστηκε βάσει της μικροαρχιτεκτονικής NetBurst και ενσωμάτωνε την τεχνολογία MMX σε όλες τις εκδόσεις και υπερνημάτωσης (Hyper-Threading) από την έκδοση  Northwood - HT και μετά.

Μέλη της οικογένειας Pentium 4

Οι εκδόσεις του επεξεργαστή Pentium 4 ήταν παρά πολλές και διαφοροποιούνταν από τις κάτωθι κωδικές ονομασίες:
Λεοπόλδος Δ΄ του Άνχαλτ

Βιογραφία

Ήταν ο πρωτότοκος γιος του Φρειδερίκου διαδόχου του Άνχαλτ-Ντεσάου και της Αμαλίας, κόρης του Φρειδερίκου Ε΄ λαντγκράβου της Έσσης-Χόμπουρκ. 
Το 1871 απεβίωσε στο Ντεσάου σε ηλικία 77 ετών και τον διαδέχθηκε ο μόνος γιος του Φρειδερίκος Α΄.
ABC (άλμπουμ)

Στον δεύτερο δίσκο των "Τζάκσον 5", την παραγωγή του οποίου ανέλαβαν οι "The Corporation", ο Μάικλ Τζάκσον έκανε τα πρώτα φωνητικά σε όλα τα τραγούδια εκτός του "I Found That Girl", όπου τραγούδησε ο Ζερμαίν(αδερφός του Μάικλ Τζάκσον που έπαιζε μπάσο στο συγκρότημα). Το άλμπουμ έφτασε στο Νο 4 στην λίστα του Billboard για τα ποπ άλμπουμ και το Νο 1 στην λίστα του Billboard για τα άλμπουμ μάυρης μουσικής. Στην ομάδα "The Corporation" συμμετείχαν μουσικοί όπως ο Μπέρυ Γκόρντι, Φρέντι Πέρρεν, Αλφόνζο Μίζελλ και Ντέικ Ρίτσαρντς. Το χίτ "ABC" ακούστηκε για πρώτη φορά στο American Bandstard για 2 εβδομάδες(18 Απριλίου-2 Μαϊου 1970).

Ηχογράφηση

Motown,1970,Λος Άντζελες,Καλιφόρνια.
Κονσταντίν Μελάτζε

Πρόωρη ζωή

Γεννήθηκε στο Μπατούμι 11 Μαΐου του 1963, από τον Σότα και τη Νέλι Μελάτζε, που ήταν μηχανικοί. Ο Κονσταντίν έχει δύο αδέρφια, τον διάσημο τραγουδιστή της ποπ Βαλέρι (1965) και την Λιάνα (1968).

Καριέρα

Ο Κονσταντίν έχει συνθέσει και παράγει τραγούδια για τον Βαλέρι Μελάτζε, το γκρουπ ΒΙΑ Γκρα, το γκρουπ Ιν-Γιαν, την Βέρα Μπρέζνιεβα, την Αλμπίνα Τζαναμπάγεβα και την Πολίνα Γκαγκάρινα. Τα τραγούδια του βγαίνουν σε βίντεο κλιπ και συνήθως τα σκηνοθετεί ο Αλάν Μπαντόγεφ. Ο Κονσταντίν έχει συνθέσει τραγούδια για αμέτρητες ταινίες, ανάμεσά τους και η ταινία του 2002 Λίλια Για Πάντα, με την Οξάνα Ακίνσινα.
Λεώφρων

Βιογραφικά στοιχεία

Είναι πιθανό να ήταν ο μεγαλύτερος από τους δύο γιους του Αναξίλαου, στο όνομα του οποίου ο Μίκυθος ανέλαβε την κυριαρχία, και στη συνέχεια με την υποκίνηση του Ιέρωνα των Συρακουσών, στερήθηκε την εξουσία του. Ο Διόδωρος ο Σικελιώτης, από τον οποίο μαθαίνουμε αυτά τα γεγονότα, δεν αναφέρει τα ονόματα των δύο νεαρών αρχόντων, αλλά αναφέρει επίσης, ότι η βασιλεία τους κράτησε έξι χρόνια (467–461 π.Χ.), μέχρι που εκδιώχθηκαν από μια λαϊκή εξέγερση, τόσο στο Ρήγιο όσο και στη Ζάγκλη. Ο Λεώφρων αναφέρεται αλλού ότι άσκησε πόλεμο ενάντια στην γειτονική πόλη των Λοκρών.
Στέφθηκε νικητής στο ιππικό αγώνισμα του κέλη κατά τους 78ους (468 π.Χ.) ολυμπιακούς αγώνες της αρχαιότητας. Μετά την νίκη του αναφέρεται πως παρέθεσε δεξίωση για όλους τους παρευρισκομένους της διοργάνωσης, ενώ ο ποιητής Σιμωνίδης ο Κείος έγραψε επινίκια ωδή για αυτόν.  Υπάρχει και η άποψη ότι η νίκη του Λεώφρωνος συγχέεται με αυτή του πατέρα του, Αναξίλαου, στην απήνη. Αντιθέτως ο Αθήναιος ο Ναυκρατίτης, συνδέει τη νίκη του Λεώφρωνος με αυτές του Αλκιβιάδη, καθώς λέγει «Ἀλκιβιάδης δὲ Ὀλύμπια νικήσας ἅρματι... τὸ αὐτὸ ἐποίησε καὶ Λεώφρων Ὀλυμπίασιν…», είναι φανερό ότι εννοεί πως οι νίκες αυτές έγιναν στο τέθριππο, όπου το 416 π.Χ. ξέρουμε ότι νίκησε ο Αλκιβιάδης.
Ολυμπιακή Ακτή Πιερίας

Η Ολυμπιακή Ακτή είναι παραλιακός οικισμός της Κατερίνης στο Δήμο Κατερίνης στην Πιερία.

Διεθνείς Βραβεύσεις

Η Ολυμπιακή Ακτή βραβεύεται κάθε χρόνο (εκτός από την χρονιά του 1998) με την γαλάζια σημαία της Ευρώπης και κατακλύζεται κάθε καλοκαίρι από πολύ μεγάλο αριθμό τουριστών.
3046 Μολιέρος

Φυσικά χαρακτηριστικά

Η μέση διάμετρος του Μολιέρου εκτιμάται σε 20,4 ± 3,7 χιλιόμετρα, ενώ το γεωμετρικό άλβεδό του είναι 0,056 ± 0,027.
Γουλιέλμος Ε΄ της Έσσης-Κάσσελ

Βιογραφία

Ήταν ο δευτερότοκος γιος του Μαυρικίου λαντγκράβου της Έσσης-Κάσσελ και της Αγνής, κόρης του Ιωάννου-Γεωργίου κόμη του Ζολμς-Λάουμπαχ. Η μητέρα του απεβίωσε 9 μήνες μετά τη γέννησή του· ο πατέρας του έκανε δεύτερο γάμο και απέκτησε άλλους 6 γιούς, από τους οποίους οι 3 απεβίωσαν νέοι.
Γεώργιος Ρούσσης

Ο Γεώργιος Ρούσσης υπήρξε Έλληνας λόγιος ιατροφιλόσοφος του 18ου αιώνα. Γεννήθηκε στην Σιάτιστα. Σπούδασε ελληνικά, λατινικά, και ιταλικά στην Πάδοβα. Εξέδωσε στα Λατινικά κατάλογο των επιστατών του Γυμνασίου της Πάδοβας. Εγγονός του ήταν ο οπλαρχηγός της Ελληνικής Επανάστασης του 1821 Γεώργιος Ρούσσης ο Νεόπουλος, γνωστός ως Γεώργιος Νιόπλιος.
Πανελλήνιο πρωτάθλημα ποδοσφαίρου ανδρών 1949-1950

Το Πανελλήνιο Πρωτάθλημα της περιόδου 1949-50 δεν διεξήχθη, λόγω αυξημένων υποχρεώσεων της εθνικής ομάδας για το Κύπελλο Φιλίας Ανατολικής Μεσογείου. Διεξήχθησαν μόνο τα πρωταθλήματα Ε.Π.Σ. Αθηνών, Ε.Π.Σ. Πειραιώς και Ε.Π.Σ. Μακεδονίας, στα οποία τερμάτισαν πρώτοι οι ΑΕΚ, Ολυμπιακός και ΠΑΟΚ αντίστοιχα.
Total Annihilation: Kingdoms

Πλοκή

Η υπόθεση του διαδραματίζεται στην μαγική γη της Darien, έναν μεσαιωνικό αλλά μαγικό κόσμο στον οποίο ο απόλυτος κυρίαρχος είναι ο μάγος-αυτοκράτορας Garacaius. Όλα ξεκινούν όταν ο Garacaius εξαφανίζεται από το παλάτι του χωρίς κανείς από τους υπηκόους του να ξέρει τι πραγματικά συνέβη. Η απροσδόκητη όμως αυτή εξαφάνιση θα αποτελέσει αφορμή για το ξέσπασμα πολέμου μεταξύ των τεσσάρων ενήλικων παιδιών του για τον καθορισμό του απόλυτου κυρίαρχου της Darien.
Στο παιχνίδι εμφανίζονται τέσσερις διαφορετικές παρατάξεις (πέντε, εάν συμπεριληφθεί και η παράταξη που εισάγεται μέσω του πακέτου επέκτασης The Iron Plague), η Aramon, η Taros, η Veruna, η Zhon και η Creon.
Ροδρίγο Παλάσιο

Βιογραφικό

O Παλάσιο γεννήθηκε στις 5 Φεβρουαρίου του 1982 στην Μπαΐα Μπλάνκα, Αργεντινή, και έχει ύψος 175 εκ. Ξεκίνησε την επαγγελματική του καριέρα απο την Ουρακάν το 2002 και το 2003 μεταγράφηκε στην Μπάνφιλντ. Γρήγορα προκάλεσε με την απόδοσή του το ενδιαφέρον μεγάλων ομάδων και το 2005 μεταγράφηκε στην Μπόκα Τζούνιορς. Με τον σύλλογο του Μπουένος Άιρες πανηγυρίσε μια πλειάδα τίτλων και κατάφερε να αναδειχθεί σε ένα από τα βασικά στελέχη της ομάδας. Μεγάλα του προτερήματα θεωρούνται η ταχύτητά του καθώς και η έφεσή του στο σκοράρισμα. Το καλοκαίρι του 2009 μεταγράφηκε στην ιταλική Τζένοα με σκοπό να καλύψει το κενό του συμπατριώτη του, Ντιέγο Μιλίτο, ο οποίος μεταπήδησε στην Ίντερ.
Ο Παλάσιο είναι από τον Μάρτιο του 2005 διεθνής με την Εθνική Αργεντινής όταν και έκανε την πρώτη του εμφάνιση σε φιλική αναμέτρηση κόντρα στο Μεξικό. Ήταν επίσης μέλος της ομάδας που συμμετείχε στο Μουντιάλ του 2006 και της ομάδας που έφτασε το 2007 μέχρι τον τελικό του Κόπα Αμέρικα. Έχει συνολικά 8 συμμετοχές και ένα γκολ. Το παρθενικό του τέρμα με την Εθνική Αργεντινής το πέτυχε σε αγώνα με το Εκουαδόρ στα πλαίσια των Προκριματικών του Μουντιάλ του 2010.
Ρόστερ ομάδων Κόπα Αμέρικα Σεντενάριο

Το Κόπα Αμέρικα Σεντενάριο αποτελεί διεθνή ποδοσφαιρική διοργάνωση. Και οι δεκαέξι εθνικές ομάδες που συμμετέχουν στη διοργάνωση ήταν υποχρεωμένες να δηλώσουν 23 ποδοσφαιριστές. Τα προσωρινά ρόστερ είχαν ανακοινωθεί στις 4 Μαΐου του 2016. Η τελική επιλογή των ρόστερ παρουσιάστηκε στους διοργανωτές στις 20 Μαΐου του 2016.
Κάθε εθνική ομάδα πρέπει να εμπεριέχει στην τελική λίστα 23 παίκτες.
Α΄ κατηγορία ποδοσφαίρου ανδρών Κύπρου 2005-06

Σύστημα διεξαγωγής

Στο πρωτάθλημα της Α΄ κατηγορίας 2005-06 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι τρεις τελευταίες ομάδες υποβιβάστηκαν στο πρωτάθλημα Β΄ κατηγορίας 2006-07.
Η πρωταθλήτρια ομάδα εξασφάλιζε τη συμμετοχή της στο ΟΥΕΦΑ Τσάμπιονς Λιγκ 2006-07. Επιπλέον, η ομάδα που τερμάτισε στη δεύτερη θέση εξασφάλιζε τη συμμετοχή της στο Κύπελλο ΟΥΕΦΑ 2006-2007.
Επιπρόσθετα, μία από τις ομάδες του πρωταθλήματος εξασφάλιζε το δικαίωμα συμμετοχής στο Κύπελλο Ιντερτότο ΟΥΕΦΑ 2006. Όσες ομάδες επιθυμούσαν δήλωναν το ενδιαφέρον τους, πριν την ολοκλήρωση του πρωταθλήματος, για συμμετοχή στη διοργάνωση. Όποια από τις ομάδες αυτές τερμάτιζε ψηλότερα στο βαθμολογικό πίνακα συμμετείχε στο Ιντερτότο (εφόσον δεν είχε εξασφαλίσει τη συμμετοχή της σε άλλη διοργάνωση της ΟΥΕΦΑ).

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 2004-05, στο πρωτάθλημα της περιόδου 2005-06 συμμετείχαν οι τρεις πρώτες ομάδες του πρωταθλήματος Β΄ κατηγορίας 2004-05 ΑΠΟΠ Κινύρας Πέγειας, ΑΠΕΠ Πιτσιλιάς  και Ένωση Νέων ΘΟΪ Λακατάμιας. Στο πρωτάθλημα δεν συμμετείχαν η ΑΕΠ, η Αλκή και ο Άρης Λεμεσού που είχαν υποβιβαστεί στο πρωτάθλημα Β΄ κατηγορίας 2005-06.